Magkapirang konsiderasyon an nangangawat sa panggana sa pakahan. Teknik asin kusog kan takyag iyo an duwang bagay na nataong bentahe sa kagkawat kaini. Siring man, dakulang bagay pa kun halaba an takyag, gadot an masel kan takyag, dakula an kamaoo na pangpugol, halawig o nakakatagal sa pwersahan na pagpatumbahan, asin iba pang katusohan sa pagkawat kaini. Sa pormal na patiribayan sa pakahan, an duwang magkalaban nakatindog, magkaatubang asin sa sarong sadit sanang lamesa an bwelong pagkawatan ninda nin pagpakahan. Parati pinapakaag sa likod an sa ibong na takyag ngane maliwanag an ikinukusog sana iyo idtong panlaban na kalamias.